Propunere de DECIZIE DE PUNERE ÎN APLICARE A CONSILIULUI de modificare a listei țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat /* COM/2014/0629 final - 2014/0295 (NLE) */





EXPUNERE DE MOTIVE 1. CONTEXTUL PROPUNERII Motivele și obiectivele propunerii Prezenta propunere se referă la aplicarea Regulamentului (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (pescuitul INN), de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999[1] (Regulamentul INN). Contextul general Prezenta propunere se înscrie în contextul punerii în aplicare a Regulamentului INN și este rezultatul procedurilor de anchetă și dialog care s-au desfășurat în conformitate cu cerințele de fond și de procedură incluse în Regulamentul INN care prevăd, printre altele, că toate țările ar trebui să îndeplinească obligațiile care le revin în temeiul dreptului internațional în calitate de stat de pavilion, stat portuar, stat costier sau stat comercial pentru prevenirea, descurajarea și eliminarea pescuitului INN. Dispoziții în vigoare în domeniul propunerii Decizia Comisiei din 15 noiembrie 2012 (JO C 354, 17.11.2012, p.1-47) de notificare a țărilor terțe în privința cărora Comisia consideră că există posibilitatea de a fi identificate ca țări necooperante în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat. Decizia de punere în aplicare a Comisiei din 26 noiembrie 2013 (JO C 346, 27.11.2013, p. 2-25) de identificare a țărilor terțe pe care Comisia le consideră țări terțe necooperante în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat. Decizia de punere în aplicare a Consiliului din 24 martie 2014 (JO L 91, 27.3.2014, p. 43-47) de stabilire a unei liste a țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat. Decizia de punere în aplicare a Consiliului din 24 martie 2014 (JO L 91, 27.3.2014, p. 43-47) de stabilire a unei liste a țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat a fost modificată prin Decizia de punere în aplicare a Consiliului din xxxxxxxx (INCLUDEREA PE LISTĂ A REPUBLICII SRI LANKA). Coerența cu alte politici și obiective ale Uniunii Nu se aplică. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Consultarea părților interesate Părțile interesate vizate de procedură au avut posibilitatea de a-și apăra interesele în timpul procedurilor de anchetă și dialog, în conformitate cu dispozițiile Regulamentului INN. Obținerea și utilizarea expertizei Nu a fost necesar să se recurgă la expertiză externă. Evaluarea impactului Prezenta propunere este rezultatul punerii în aplicare a Regulamentului INN. Regulamentul INN nu conține dispoziții referitoare la evaluarea generală a impactului, în schimb conține o listă exhaustivă de condiții care trebuie evaluate. 3. ELEMENTELE JURIDICE ALE PROPUNERII Rezumatul acțiunii propuse La 15 noiembrie 2012, Comisia a notificat, printr-o decizie a Comisiei, opt țări terțe (Belize, Regatul Cambodgia, Republica Fiji, Republica Guineea, Republica Panama, Republica Democratică Socialistă Sri Lanka, Republica Togoleză și Republica Vanuatu) în legătură cu faptul că are în vedere posibilitatea de a le identifica drept țări terțe necooperante în temeiul Regulamentului INN. Comisia a inițiat demersuri cu privire la cele opt țări. Demersurile au constat, printre altele, în măsuri care au oferit motive pentru aceste demersuri, acțiunile sale, oportunitatea țărilor de a răspunde la afirmații și de a le respinge, dreptul de a solicita și de a furniza informații suplimentare, propuneri de planuri de acțiune pentru remedierea situației, precum și timpul corespunzător pentru a răspunde și un termen rezonabil pentru remedierea situației. La 26 noiembrie 2013, Comisia, printr-o decizie de punere în aplicare a Comisiei, a identificat Belize, Regatul Cambodgia și Republica Guineea ca țări terțe pe care Comisia le consideră țări terțe necooperante în temeiul Regulamentului INN. La 24 martie 2014, Consiliul, printr-o decizie de punere în aplicare a Consiliului, a stabilit o listă a țărilor terțe necooperante, incluzând Belize, Regatul Cambodgia și Republica Guineea, în ceea ce privește combaterea activităților de pescuit INN. Propunerea anexată de decizie de punere în aplicare a Consiliului se bazează pe constatările care au confirmat că Belize a demonstrat că situația care a justificat includerea sa pe listă a fost remediată și că a luat măsuri concrete ce permit să se obțină o îmbunătățire durabilă a respectivei situații. Prin urmare, se propune adoptarea de către Consiliu a propunerii de decizie anexate. Temeiul juridic Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat. Principiul subsidiarității Propunerea intră în sfera competenței exclusive a Uniunii Europene. În consecință, principiul subsidiarității nu se aplică. Principiul proporționalității Propunerea respectă principiul proporționalității din următoarele motive: Forma de acțiune este descrisă în Regulamentul INN și nu permite luarea unei decizii la nivel național. Nu sunt necesare indicații privind modul în care sarcina financiară și administrativă care revine Uniunii, guvernelor naționale, autorităților regionale și locale, operatorilor economici și cetățenilor este limitată la minimum și proporțională cu obiectivul propunerii. Alegerea instrumentelor Instrumente propuse: decizie. Alte instrumente nu ar fi adecvate din următorul motiv: alte instrumente nu ar fi adecvate întrucât Regulamentul INN nu prevede opțiuni alternative. 4. IMPLICAȚIILE BUGETARE Propunerea nu are implicații asupra bugetului Uniunii. 2014/0295 (NLE) Propunere de DECIZIE DE PUNERE ÎN APLICARE A CONSILIULUI de modificare a listei țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999[2], în special articolul 34 alineatul (1), având în vedere propunerea prezentată de Comisia Europeană, întrucât: (1) Regulamentul (CE) nr. 1005/2008 (Regulamentul INN) instituie un sistem al Uniunii pentru prevenirea, descurajarea și eliminarea pescuitului ilegal, nedeclarat și nereglementat (INN). (2) Capitolul VI din Regulamentul INN definește procedura în ceea ce privește identificarea țărilor terțe necooperante, demersurile cu privire la țările identificate ca țări terțe necooperante, stabilirea unei liste de țări necooperante, eliminarea de pe lista de țări necooperante, publicarea listei de țări necooperante și eventualele măsuri de urgență. (3) În conformitate cu articolul 32 din Regulamentul INN, Comisia Europeană (denumită în continuare „Comisia”) a notificat prin decizia din 15 noiembrie 2012[3] (denumită în continuare „Decizia din 15 noiembrie 2012”) unui număr de opt țări terțe faptul că ar putea fi identificate drept țări terțe pe care Comisia le consideră țări terțe necooperante. Printre aceste țări s-a numărat Belize. (4) În Decizia din 15 noiembrie 2012, Comisia a inclus informații privind faptele și considerentele esențiale care stau la baza acestei posibile identificări. (5) Tot la 15 noiembrie 2012, prin scrisori individuale, Comisia a notificat celor opt țări terțe, printre care s-a numărat și Belize, faptul că are în vedere posibilitatea de a le identifica drept țări terțe necooperante. (6) Prin decizia de punere în aplicare din 26 noiembrie 2013[4] (denumită în continuare „Decizia de punere în aplicare din 26 noiembrie 2013”) Comisia a identificat Belize, Regatul Cambodgia și Republica Guineea ca țări terțe necooperante în ceea ce privește combaterea activităților de pescuit INN. În conformitate cu Regulamentul INN, Comisia a prezentat motivele pentru care consideră că aceste trei țări nu și-au respectat obligațiile care le revin în temeiul dreptului internațional în calitate de state de pavilion, state portuare, state costiere sau state comerciale de a lua măsuri, a preveni, a descuraja și a elimina activitățile de pescuit INN. (7) În conformitate cu articolul 33 din Regulamentul INN, Consiliul, prin Decizia de punere în aplicare 2014/170/UE din 24 martie 2014[5] (denumită în continuare „Decizia de punere în aplicare a Consiliului din 24 martie 2014”), a inclus Belize, Regatul Cambodgia și Republica Guineea pe lista de țări terțe necooperante în ceea ce privește combaterea activităților de pescuit INN în conformitate cu Regulamentul INN. (8) În urma stabilirii, prin Decizia de punere în aplicare a Consiliului din 24 martie 2014, a listei țărilor terțe necooperante în ceea ce privește combaterea activităților de pescuit INN, Comisia a oferit țărilor identificate posibilitatea de a continua dialogul în conformitate cu cerințele de fond și de procedură prevăzute în Regulamentul INN. Comisia a continuat să caute și să verifice toate informațiile pe care le-a considerat necesare, inclusiv observațiile orale și scrise, cu scopul de a oferi fiecărei țări identificate posibilitatea de a remedia situația care a justificat includerea sa pe listă și de a lua măsuri concrete ce permit remedierea deficiențelor identificate. Acest proces a condus la constatarea faptului că Belize a remediat situația și a luat măsuri corective. (9) Prin urmare, în temeiul articolului 34 alineatul (1) din Regulamentul INN, Consiliul ar trebui să modifice Decizia de punere în aplicare din 24 martie 2014 eliminând Belize de pe lista țărilor terțe necooperante. (10) Din momentul adoptării deciziei de punere în aplicare a Consiliului care elimină Belize de pe lista țărilor terțe necooperante în conformitate cu articolul 34 alineatul (1) din Regulamentul IUU, Decizia de punere în aplicare a Comisiei din 26 noiembrie 2013 care identifică Belize drept țară terță necooperantă este fără obiect. ELIMINAREA BELIZE DE PE LISTA ȚĂRILOR TERȚE NECOOPERANTE (11) În urma adoptării Deciziei de punere în aplicare din 26 noiembrie 2013 și a Deciziei de punere în aplicare 2014/170/UE a Consiliului din 24 martie 2014, Comisia a continuat dialogul cu Belize. În special, se pare că Belize a pus în aplicare obligațiile prevăzute de dreptul internațional și a adoptat un cadru legal adecvat pentru combaterea activităților de pescuit INN; a introdus un sistem adecvat și eficient de monitorizare, control și inspecție; a creat un sistem de sancționare disuasivă și a asigurat punerea în aplicare corespunzătoare a regimului de certificare a capturii. În plus, Belize și-a ameliorat conformitatea cu obligațiile sale internaționale, inclusiv cu acelea provenind din recomandările și rezoluțiile organizațiilor regionale de gestionare a pescuitului (ORGP). Belize a instituit un nou sistem de înmatriculare a navelor în conformitate cu dreptul internațional. În prezent, Belize respectă recomandările și rezoluțiile organismelor relevante și a adoptat propriul său plan național de acțiune împotriva pescuitului INN, în conformitate cu Planul internațional de acțiune împotriva pescuitului ilegal, nedeclarat și nereglementat al Organizației Națiunilor Unite (IPOA-UN). (12) Comisia a analizat îndeplinirea în prezent de către Belize a obligațiilor internaționale care îi revin în calitate de stat de pavilion, stat portuar, stat costier sau stat comercial, ținând cont de concluziile stabilite în Decizia din 15 noiembrie 2012, în Decizia de punere în aplicare din 26 noiembrie 2013 și în Decizia de punere în aplicare a Consiliului din 24 martie 2014 și de informațiile relevante furnizate în această privință de Belize. Comisia a examinat, de asemenea, măsurile luate pentru a remedia situația, precum și garanțiile furnizate de autoritățile competente din Belize. (13) Comisia a concluzionat, pe baza celor de mai sus, că acțiunile întreprinse de Belize în ceea ce privește sarcinile care îi revin în calitate de stat de pavilion sunt suficiente pentru a se conforma dispozițiilor articolelor 91, 94, 117 și 118 din Convenția Națiunilor Unite asupra dreptului mării (UNCLOS), ale articolelor 18, 19 și 20 din Acordul Organizației Națiunilor Unite privind stocurile de pește (UNSFA) și ale articolului III alineatul (8) din Acordul de conformitate al FAO. Comisia a concluzionat că elementele prezentate de Belize demonstrează că situația care a justificat includerea pe listă a Belize a fost remediată și că Belize a luat măsuri concrete ce permit să se obțină o îmbunătățire durabilă a respectivei situații. (14) În aceste circumstanțe și în temeiul articolului 34 alineatul (1) din Regulamentul INN, Consiliul concluzionează că Belize ar trebui să fie eliminată de pe lista țărilor necooperante. (15) Decizia luată de Consiliu nu exclude nicio acțiune ulterioară întreprinsă de Comisie sau de Consiliu în viitor, în conformitate cu capitolul VI din Regulamentul INN, în cazul în care elemente faptice ar arăta că Belize nu își îndeplinește obligațiile care îi revin în temeiul dreptului internațional în calitate de stat de pavilion, stat portuar, stat costier sau stat comercial de a lua măsuri pentru prevenirea, descurajarea și eliminarea pescuitului INN. (16) Având în vedere consecințele negative provocate de o includere pe lista țărilor terțe necooperante, este necesar ca excluderea statului Belize de pe lista țărilor terțe necooperante să intre în vigoare imediat. ADOPTĂ PREZENTA DECIZIE: Articolul 1 Anexa la Decizia 2014/170/UE a Consiliului se înlocuiește cu anexa la prezenta decizie. Articolul 2 Prezenta decizie intră în vigoare în ziua următoare datei publicării în Jurnalul Oficial al Uniunii Europene. Adoptată la Bruxelles, Pentru Consiliu Președintele [1] JO L 286, 29.10.2008, p. 1. [2] JO L 286, 29.10.2008, p. 1. [3] Decizia Comisiei din 15 noiembrie 2012 de notificare a țărilor terțe în privința cărora Comisia consideră că există posibilitatea de a fi identificate ca țări terțe necooperante în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (JO C 354, 17.11.2012, p. 1). [4] Decizia de punere în aplicare a Comisiei din 26 noiembrie 2013 de identificare a țărilor terțe pe care Comisia le consideră țări terțe necooperante în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (JO C 346, 27.11.2013, p. 2). [5] Decizia de punere în aplicare 2014/170/UE a Consiliului din 24 martie 2014 (JO L 91, 27.3.2014, p. 43-47) de stabilire a unei liste a țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat. ANEXE Lista țărilor terțe necooperante în ceea ce privește combaterea activităților de pescuit ilegal, nedeclarat și nereglementat („INN”) la Propunerea de DECIZIE DE PUNERE ÎN APLICARE A CONSILIULUI de modificare a listei țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat Regatul Cambodgia Republica Guineea Republica Democratică Socialistă Sri Lanka